Uute büroohoonete pakkumine meelitab vanemate hoonete üürnikud uutele ja kvaliteetsematele pindadele, mis kergitab mõõdukalt uute büroohoonete üürihindu, toob välja kinnisvarabüroo 1Partner oma analüüsis.
Vanemate hoonete omanikud peavad üürnike kinni hoidma eelkõige hinnaga konkureerides ja see käristab uute ja vanemate kontorihoonete hinnavahet järjest laiemaks, analüüsib büroopindade turgu 1Partner Kommertskinnisvara juhtiv partner Tanel Tarum.
"Tallinnas on ehitamisel mitmeid uusi büroohooneid, kuid arendajad on olnud üürnike leidmisel üsna osavad. Valminud värskete kontorihoonete vakantsused on üsna madalad. See on üürileandjatele andnud võimaluse üürhindade kergitamiseks aasta baasil ligikaudu 5% võrra," selgitas Tarum. "Uute büroohindade ruutmeetri üürihinna ülemine piir on 16 eurot."
Üks uute hoonete üürnike oluline sihtrühm on vanemate hoonete üürnikud. Üürnikud näevad, et hea töökeskkond on tähtis ja see sunnib neid kolima parematele pindadele. Uute ruumide eelis võib seisneda harvem paremas asukohas, kuid reeglina pigem kaasaegsemates planeeringutes, paremas sisekliimas, pinna efektiivsemas kasutamises ja tihti ka mõistlikumates kogukuludes.
"Vanemate hoonete omanikud peavad üürnike kinnishoidmiseks või tühjadele pindadele uute üürnike meelitamiseks sageli konkureerima hinna baasilt. See sunnib vanemate büroohoonete omanike hoidma hindu paigal, erandkorras neid ka allapoole laskma," kirjeldas Tanel Tarum turuolukorda. „Nii suureneb uute ja vanemate kontoripindade hinnadiferents, mis pikemas perspektiivis sunnib vanemate hoonete omanike konkurentsis püsimise nimel maju kaasajastama.“
Kesklinna üürihinnad kaasaegsetes uutes hoonetes on valdavalt 13-16 €/m², vanemates hoonetes 10-14 €/m². Kesklinna läheduses olevate uute büroohoonete hinnatase on 10-13 €/m². Vanemates, kuid siiski hea kvaliteediga hoonetes on äärelinna büroode üürihind 6-10 €/m². Büroode vakantsus Tallinnas on keskmiselt 5-8%.